Nouă câini și o pisică care erau ținuți în condiții improprii au fost găsiți într-un apartment din Bragadiru. Mirosul insuportabil și gălăgia au făcut ca vecinii să alerteze autoritățile.
Apartamentul era închiriat de o femeie pe care vecinii nu au mai văzut-o de șapte zile. Polițiștii s-au deplasat la fața locului unde au găsit nouă câini, patru pui și 5 adulți, care păreau să fie din rasa Bichon, și o pisică. Toate animalele erau ținute în condiții insalubre și nu li s-au asigurat condițiile de bunăstare animală, adică apă, mâncare și îngrijire medicală, informează știrileprotv.
Polițiștii de la Protecția Animalelor Ilfov au deschis un dosar penal pentru comiterea infracțiunii de cruzimi față de animale. Aceștia au spus că apartamentul era plin de mizerie, iar mirosul era de nesuportat.
În momentul în care a închiriat apartamentul, femeia avea doar doi câini, ceea ce îi face pe polițiști să ia în considerare înmulțirea ilegală.
"Proprietarul a închiriat apartamentul unei doamne. Această doamnă, la momentul închirierii, avea doi câini. Când am intrat noi în apartament, cu poliţiştii şi criminaliştii, erau 9 câini, dintre care 4 pui de 6 săptămâni, şi o pisică. Avem toate motivele să credem că vorbim şi de o înmulţire ilegală şi că puii urmau să fie vânduţi pe internet", a transmis organizaţia.
Polițiștii au mai declarat că animalele erau pline de purici, căpușe și sunt anemice.
"Cercetările continuă, evident, pentru că s-a deschis dosar penal. Tragem un semnal de alarmă: În România, apetitul pentru bichoni e efectiv bolnăvicios", a încheiat organizația.